Domino’s Pizza-winkels word opgeveilEen van die Domino’s Pizza-winkels wat opgeveil gaan word (Foto: Park Village Auctions, ANA) Die eienaars van die Suid-Afrikaanse kitskos-franchise Domino’s Pizza gaan die inhoud van hul winkels en fabrieke aanlyn opveil. Die veiling het vandag (Dinsdag) afgeskop en sal op 5 Augustus om 12:00 eindig. Taste Holdings, die maatskappy wat Domino’s besit, het besluit om die franchise op te veil nadat hy nie ’n belegger vir die franchise kon kry nie. Park Village Auctions (PVA) is die maatskappy wat verantwoordelik is vir die veiling. Die inhoud van die 55 Domino’s Pizza-winkels, wat volledig toegerus is, asook voorbereidingsfabrieke wat reg oor die land geleë is, gaan aanlyn opgeveil word. Bieërs kan aanlyn op die inhoud bie. Volgens Andrew Dix-Peek van Park Village Auctions (PVA), word elke winkel se inhoud as ŉ eenheid of in stelle verkoop. Die drie voorbereidingsfabrieke wat in Gauteng en die Wes-Kaap geleë is, sal ook as ŉ eenheid of in ŉ kombinasie van stelle opgeveil word. Domino’s Pizza in Suid-Afrika is in Maart gelikwideer. Maroela Media het vroeër berig dié aankondiging volg nadat Taste Holdings gesukkel het om ŉ koper vir Domino’s Pizza se franchise-lisensie te kry. Taste Holdings het in November verlede jaar aangekondig dat die groep die restaurantbedryf groet en het reeds 13 Starbucks-koffiewinkels, asook die franchise-lisensie vir Maxi’s en The Fish & Chips Co. verkoop. Die likwidering van Domino’s Pizza het sowat 770 werknemers by die 55 Domino’s Pizza-winkels landwyd werkloos gelaat.